Անջելինա (ֆրանսիացի երգչուհի)

Անջելինա Նավա (նոյեմբերի 4, 2006(2006-11-04), Պրովանս), ավելի հայտնի որպես Անջելինա, ֆրանսիացի երգչուհի, ով հայտնի է դարձել The Voice Kids-ի չորրորդ ֆրանսիական սեզոնում հաղթելուց հետո։ Մեկ տարի անց նա ներկայացրեց իր երկիրը 2018 թվականի «Մանկական Եվրատեսիլ» երգի մրցույթում «Jamais sans toi» («Երբեք առանց քեզ») երգով՝ զբաղեցնելով երկրորդ տեղը։ 2019 թվականի գարնանը նա թողարկեց իր դեբյուտային «Ma voie» («Իմ ուղին») ալբոմը՝ «Maman me dit» («Մայրիկն ինձ ասում է») երգով՝ որպես գլխավոր սինգլ։


== Վաղ կյանք ==
Անջելինան մեծացել է Լա Սիոտատում, Հարավային Ֆրանսիայի Բուշ-դյու-Ռոն դեպարտամենտում։ Նրա հայրը իտալացի է, իսկ մայրը՝ ֆրանսուհի։ Նրա ծնողները Լա Սիոտատում պարուսույցներ են։


== Կարիերա ==
Անգելինայի ընտանիքի անդամներից ոչ մեկը երաժշտական կրթություն չի ունեցել, սակայն նա դեռ փոքր տարիքից աչքի է ընկել երգելու հանդեպ իր կիրքով և լավ վոկալային հմտություններով։ Նա հատկապես սիրում էր մեքենայում երգել իր սիրելի երգերը։ Հինգ տարեկանում Անջելինան հանրության առաջ ելույթ ունեցավ Բուշ-դյու-Ռոնում բարեգործական միջոցառման ժամանակ՝ երգելով «Քամու գույները» Դիսնեյի «Պոկահոնտաս» անիմացիոն ֆիլմից, մի փորձ, որը նա այժմ համարում է որոշիչ պահ՝ «հայտնություն»։


=== Երեխաների ձայնը (The Voice Kids) ===
Անջելինան միշտ սիրում էր դիտել «Երեխաների ձայն»-ի ֆրանսիական տարբերակը, և երբ լսեց, որ մոտակայքում շոուի համար քասթինգ է լինելու, որոշեց փորձել իր բախտը և ընտրվեց ելույթ ունենալու Բրունո Բերբերեսի՝ The Voice քասթինգի տնօրենի  առջև։ Նախընտրական ևս յոթ փուլեր հաջորդեցին մինչև նրա կույր լսումների հասնելը։ Նա այդ ժամանակ ինը տարեկան էր (Դա շոուի չորրորդ սեզոնն էր և այն հեռուստատեսությամբ ցուցադրվեց 2017 թվականի օգոստոսի 19-ից մինչև սեպտեմբերի 30-ը)։
Իր կույր լսումների համար, որը դարձավ առաջին էպիզոդի առաջին հեռուստատեսային լսումը, Անջելինան կատարեց Սինապսոնի «All in You» երգը։ Մինչ բեմ բարձրանալը նա հայտարարեց. «Սա իմ ողջ կյանքի ամենամեծ օրն է, և եթե աթոռը շրջվի, ես կլինեմ աշխարհի ամենաերջանիկ մարդը»։ Երբ նա ստիպեց բոլոր երեք ժյուրիներին շրջել իրենց աթոռները, նա ընտրեց Պատրիկ Ֆիորիին՝ որպես իր մարզիչ։:
Հաջորդ փուլում Ֆիորիի խմբի Անջելինան, Էլեան և Լարան պայքարեցին՝ երգելով LP-ի «Lost on You» երգը, և հենց Անջելինան ընտրվեց մարզիչի կողմից կիսաեզրափակչի համար։ Կիսաեզրափակչում նա երգեց Զազի «J'envoie valser» («Ես վալս եմ ուղարկում») երգը՝ դառնալով այն երկու թիմի անդամներից մեկը, որ իր մարզիչն ընտրել էր եզրափակիչի համար։ Մեկ այլ մարզիչ՝ Մ. Պոկորան, նույնպես առաջարկեց այս երկուսին եզրափակչի համար, մինչդեռ Ջենիֆերը նախընտրեց Դիլանին և Քեսսիդիին։ Ուղիղ եթերում Անջելինան նախ երգեց Ստրոմայի «Tous les mêmes» («Նրանք բոլորը նույնն են») երգը և այնուհետև կրկնեց իր լսումների երգը՝ «All in You» և հաղթեց։
Ավելի ուշ, նույն տարում, նա միացավ Enfoirés Kids խմբի դերասանական կազմին իրենց առաջին և միակ համերգի համար, որը ձայնագրվել էր Zénith d'Aix-ում 2017 թվականի նոյեմբերի 19-ին և հեռարձակվել TF1-ով դեկտեմբերի 1-ին։


=== 2018։ Մանկական Եվրատեսիլ ===

2018 թվականին Անջելինան ընտրվեց ներկայացնելու Ֆրանսիան «Jamais sans toi» երգով այդ տարվա Մանկական Եվրատեսիլ երգի մրցույթում, որն անցկացվեց Մինսկում (Բելառուս)։ Նա զբաղեցրեց երկրորդ տեղը՝ 203 միավորով՝ 15 միավորով զիջելով հաղթողին։ Ժյուրիի միավորներով վեցերորդն էր, իսկ հանրության՝ երկրորդը։
Անջելինայի ելույթը Մանկական Եվրատեսիլում նշանավորեց Ֆրանսիայի վերադարձը մրցույթ 14 տարի անց (Մինչ այդ երկիրը մասնակցել էր միայն մեկ անգամ՝ 2004-ին, երբ Թոմաս Պոնտիեն իր «Si on voulait bien» («Եթե մենք ցանկանային») երգով զբաղեցրեց վեցերորդ տեղը)։ Անջելինայի հաջողությունից հետո Ֆրանսիան որոշեց, որ հաջորդ տարի ևս կմասնակցի։


=== 2019. Դեբյուտային ալբոմ ===
2019 թվականի մարտի վերջին Անջելինան թողարկեց սինգլ «Maman me dit» վերնագրով։ Ապրիլի 26-ին թողարկեց իր դեբյուտային ալբոմը, որը կոչվում էր «Ma voie»։Այն մտավ ֆրանսիական չարթ՝ 84-րդ համարով։ Հոկտեմբերին հայտարարեց 2020 թվականի գարնանային շրջագայության մասին։


== Երաժշտական ազդեցություններ ==
Անջելինան իրեն նկարագրում է որպես երաժշտամոլ։ Նա անընդհատ երաժշտություն է լսում, երբ դպրոցում չէ։ Նրա սիրելի երաժիշտներից են Արիանա Գրանդեն, Ստրոման, Ամիրը և Բրունո Մարսը։


== Սկավառակագրություն ==


=== Ալբոմներ ===


=== Սինգլներ ===


== Ծանոթագրություններ ==


== Արտաքին հղումներ ==